คลังเก็บรายได้เกินเป้า2แสนล้าน
คลังเผยเศรษฐกิจยังโตส่งผลเก็บรายได้ได้สูงกว่าเป้าหมายกว่า 2 แสนล้านบาท ซึ่งเสริมสร้างให้ฐานะการคลังอยู่ในระดับที่มั่นคง
30 ก.ย. 2554

คลังเผยเศรษฐกิจยังโตส่งผลเก็บรายได้ได้สูงกว่าเป้าหมายกว่า 2 แสนล้านบาท ซึ่งเสริมสร้างให้ฐานะการคลังอยู่ในระดับที่มั่นคง
นายนริศ ชัยสูตร ผู้อำนวยการสำนักงานเศรษฐกิจการคลัง แถลงข่าวฐานะการคลังของรัฐบาลตามระบการะแสเงินสดในช่วง 11 เดือน ของปีงบประมาณ 2554 ว่ารัฐบาลมีรายได้นำส่งคลัง 1.61 ล้านล้านบาท สูงกว่าช่วงเดียวกันปีที่แล้ว 1.51 แสนล้านบาท หรือ 10.3%เป็นผลมาจากเศรษฐกิจที่ขยายตัวอย่างต่อเนื่อง
ขณะที่การเบิกจ่ายเงินงบประมาณมีจำนวน 1.98 ล้านล้านบาท สูงกว่าช่วงเดียวกันปีที่แล้ว 3.92 แสนล้านบาท หรือ 24.7% ทำให้ดุลเงินงบประมาณขาดดุล 3.65 แสนล้านบาท เมื่อรวมกับดุลเงินนอกงบประมาณที่เกินดุล 5.89 หมื่นล้านบาท ส่งผลให้รัฐบาลขาดดุลเงินสดรวม 3.06 แสนล้านบาท 
รัฐบาลได้กู้เงินเพื่อชดเชยการขาดดุล 1.47 แสนล้านบาท ทำให้ดุลเงินสดหลังกู้ขาดดุลทั้งสิ้น 1.59แสนล้านบาท ส่งผลให้เงินคงคลัง ณ สิ้นเดือน ส.ค. 2554 มีจำนวน 2.7 แสนล้านบาท
นายนริศสรุปว่า จากทิศทางการจัดเก็บรายได้ที่เติบโตอย่างต่อเนื่องตามการขยายตัวของเศรษฐกิจทำให้กระทรวงการคลังมั่นใจว่าในปีงบประมาณ 2554 การจัดเก็บรายได้รัฐบาลจะเป็นไปตามที่คาดการณ์ไว้ โดยจะสูงกว่าเป้าหมายประมาณ 2.35 แสนล้านบาท และส่งผลให้ฐานะการคลังของประเทศมีความพร้อมต่อการดำเนินนโยบายเศรษฐกิจในอนาคต